title: 2008/402/CE: Decizia Băncii Centrale Europene din 15 mai 2008 privind procedurile de acreditare a securității pentru producătorii elementelor de securitate specifice euro pentru bancnotele euro (BCE/2008/3)

text:
               30.5.2008

               RO

               Jurnalul Oficial al Uniunii Europene

               L 140/26

      DECIZIA BĂNCII CENTRALE EUROPENE

   din 15 mai 2008
   privind procedurile de acreditare a securității pentru producătorii elementelor de securitate specifice euro pentru bancnotele euro
   (BCE/2008/3)
   (2008/402/CE)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul de instituire a Comunității Europene, în special articolul 106 alineatul (1),
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 16,
   întrucât:

               (1)

               Articolul 106 alineatul (1) din tratat și articolul 16 din Statutul SEBC prevăd că Banca Centrală Europeană (BCE) este singura abilitată să autorizeze emisiunea de bancnote euro în Comunitate. Acest drept implică competența de a adopta măsuri pentru protecția integrității bancnotelor euro ca mijloc de plată.

               (2)

               Pentru a menține încrederea publicului în bancnotele euro ca mijloc de plată, este necesară stabilirea unor norme de minimă securitate pentru producția, procesarea, depozitarea și transportul bancnotelor euro și al elementelor componente ale acestora, precum și al altor materiale și informații pentru care trebuie asigurată protecția securității, a căror pierdere, furt sau publicare ar putea afecta integritatea bancnotelor euro sau ar putea contribui la falsificarea bancnotelor euro sau a elementelor componente ale acestora. Toate entitățile implicate în astfel de activități trebuie să respecte normele de securitate, al căror conținut poate totuși varia în funcție de tipul activității.

               (3)

               Este necesar să se stabilească o procedură de acreditare a securității care să confirme că producătorii respectă normele de securitate, precum și proceduri care să asigure respectarea continuă a normelor de securitate și, în plus, este necesar să se prevadă diferite tipuri de consecințe în cazul nerespectării acestora. Astfel de consecințe pornesc de la avertisment și ajung până la revocarea acreditării securității și ar trebui să fie proporționale cu natura situației de nerespectare a normelor de securitate aplicabile, identificată.

               (4)

               BCE este responsabilă cu stabilirea și menținerea unui sistem care să asigure faptul că elementele de securitate specifice euro pot fi livrate numai băncilor centrale naționale din zona euro, băncilor centrale naționale ale statelor membre care se pregătesc să adopte euro (sub rezerva unei decizii a Consiliului guvernatorilor), altor producători acreditați și/sau BCE.

               (5)

               În consecință, este necesară modificarea Orientării BCE/2004/18 din 16 septembrie 2004 privind achiziția de bancnote euro (1),

         DECIDE:
   SECȚIUNEA I
   DISPOZIȚII GENERALE
   Articolul 1
   Definiții
   În sensul prezentei decizii:

               (a)

               „BCN” înseamnă banca centrală națională a unui stat membru care a adoptat euro;

               (b)

               „viitoare BCN din Eurosistem” înseamnă banca centrală națională a unui stat membru care nu a adoptat euro, dar a îndeplinit condițiile stabilite pentru adoptarea euro și în legătură cu care a fost luată o decizie pentru abrogarea derogării [în temeiul articolului 122 alineatul (2) din tratat];

               (c)

               „elemente de securitate specifice euro” înseamnă prima serie de bancnote euro și elementele componente ale acestora, precum și alte materiale sau informații care trebuie protejate, a căror pierdere, furt sau publicare ar putea afecta integritatea bancnotelor euro sau ar putea contribui la falsificarea bancnotelor euro sau a elementelor componente ale acestora;

               (d)

               „norme de securitate” înseamnă normele principale ce reglementează achiziția de elemente de securitate specifice euro și orice activitate privind securitatea euro, astfel cum sunt stabilite ocazional de BCE prin norme separate;

               (e)

               „achizitor” înseamnă o societate comercială, organizație sau bancă centrală națională care este implicată în orice fel în contractarea, în calitate de achizitor, a producției, procesării sau depozitării elementelor de securitate specifice euro;

               (f)

               „unitate de producție” înseamnă orice incintă pe care producătorul o folosește sau dorește să o folosească pentru producția, procesarea (inclusiv distrugerea) sau depozitarea elementelor de securitate specifice euro anterior transportului acestora la achizitor sau, după caz, la o instalație de distrugere specializată;

               (g)

               „activitate privind securitatea euro” înseamnă oricare dintre următoarele: producția, procesarea (inclusiv distrugerea), depozitarea sau transportul elementelor de securitate specifice euro;

               (h)

               „producător” înseamnă orice entitate care este sau dorește să fie implicată într-o activitate privind securitatea euro, cu excepția entităților care doar sunt sau doar doresc să fie implicate în transportul sau distrugerea elementelor de securitate specifice euro, iar „producător acreditat” înseamnă un producător căruia i-a fost acordată acreditarea deplină a securității;

               (i)

               „acreditare deplină a securității” înseamnă statutul, al cărui domeniu de aplicare este stabilit la articolul 3, acordat de BCE unui producător pentru o activitate privind securitatea euro în ceea ce privește un element de securitate specific euro;

               (j)

               „nerespectare a normelor de securitate aplicabile” înseamnă o situație în care: (i) aranjamentele pentru asigurarea securității aplicate de un producător în temeiul prezentei decizii, (ii) acțiunile întreprinse de un producător acreditat care desfășoară o activitate privind securitatea euro sau (iii) acțiunile întreprinse de un producător cu acreditare temporară a securității care se pregătește să desfășoare o activitate privind securitatea euro nu sunt conforme cu pasajele aplicabile din normele de securitate;

               (k)

               „inspecție a securității” înseamnă o inspecție a unei activități privind securitatea euro în scopul evaluării conformității aranjamentelor pentru asigurarea securității existente într-o unitate de producție cu normele de securitate; și

               (l)

               „acreditare temporară a securității” înseamnă statutul, al cărui domeniu de aplicare este stabilit la articolul 4, acordat de BCE unui producător pentru a confirma faptul că acesta se poate pregăti pentru a desfășura o activitate privind securitatea euro în ceea ce privește un element de securitate specific euro.

         Articolul 2
   Principii generale
   (1)   Normele de securitate adoptate de BCE sunt norme minimale. Producătorii pot adopta și aplica standarde mai stricte, însă BCE evaluează numai conformitatea cu propriile norme de securitate.
   (2)   Fără a ține seama de orice dispoziții cuprinse de BCE în altă parte, în virtutea cărora prezenta decizie se aplică unor proceduri specifice referitoare la bancnotele euro, prezenta decizie nu se aplică procesării și depozitării bancnotelor euro înregistrate la o BCN ca fiind produse, dar ca nefiind emise.
   (3)   Un producător acreditat poate furniza elemente de securitate specifice euro numai:

               (a)

               altui producător acreditat;

               (b)

               unei BCN;

               (c)

               sub rezerva unei decizii a Consiliului guvernatorilor, unei viitoare BCN din Eurosistem; sau

               (d)

               BCE.

         (4)   Comitetul executiv adoptă toate deciziile referitoare la acreditarea securității producătorilor, luând în considerare avizul Comitetului pentru bancnote. În plus, Comitetul executiv este competent să își exprime acordul în temeiul articolului 3 alineatul (6).
   (5)   Toate costurile și pierderile aferente pe care le înregistrează un producător în legătură cu aplicarea prezentei decizii sunt suportate de către producător.
   Articolul 3
   Acreditarea deplină a securității
   (1)   Un producător acreditat poate desfășura o activitate privind securitatea euro în legătură cu un element de securitate specific euro numai dacă BCE i-a acordat acreditarea deplină a securității pentru respectiva activitate privind securitatea euro.
   (2)   Unui producător îi poate fi acordată acreditarea deplină a securității pentru o activitate privind securitatea euro în legătură cu un element de securitate specific euro în următoarele condiții:

               (a)

               aranjamentele pentru asigurarea securității aplicate într-o anumită unitate de producție pentru activitatea planificată privind securitatea euro să fie conforme cu pasajele aplicabile din normele de securitate;

               (b)

               orice imprimerie implicată în activitatea planificată privind securitatea euro să fie situată fizic într-un stat membru; și

               (c)

               orice unitate de producție, alta decât o imprimerie, implicată în activitatea planificată privind securitatea euro să fie situată într-un stat membru sau într-un stat membru al Asociației Europene a Liberului Schimb.

         (3)   Comitetul executiv poate modifica domeniul de aplicare al cerinței privind amplasamentul, determinat în temeiul alineatului (2) litera (c), luând în considerare avizul Comitetului pentru bancnote. Orice astfel de decizie este notificată cu promptitudine Consiliului guvernatorilor, iar Comitetul executiv se conformează oricărei decizii a Consiliului guvernatorilor cu privire la acest subiect.
   (4)   Acreditarea deplină a securității este acordată unui producător pentru o perioadă nelimitată de timp, însă statutul acestuia poate fi afectat sau poate fi revocat printr-o decizie adoptată în temeiul articolelor 13-15.
   (5)   Un producător acreditat poate desfășura o activitate privind securitatea euro numai în cadrul unității de producție pentru care i-a fost acordată acreditarea securității și numai în ceea ce privește acele elemente de securitate specifice euro stabilite pentru respectiva unitate de producție. Un producător acreditat poate asigura transportul elementelor de securitate specifice euro la un achizitor și, dacă este necesar, poate asigura distrugerea acestora în numele său (inclusiv orice transport aferent) la o instalație de distrugere specializată, în conformitate cu pasajele aplicabile din normele de securitate. Orice nerespectare a pasajelor sus-menționate din normele de securitate, care survine în timpul distrugerii sau al transportului respectiv, se consideră a fi o situație de nerespectare a normelor de securitate aplicabile de către producătorul acreditat.
   (6)   Un producător acreditat nu poate externaliza sau transfera unei alte unități de producție sau unui terț (inclusiv filialelor și societăților asociate ale producătorului) producția, procesarea (inclusiv distrugerea) sau depozitarea oricăror elemente de securitate specifice euro, fără acordul prealabil scris al BCE.
   Articolul 4
   Acreditarea temporară a securității
   (1)   Unui producător căruia nu i-a fost acordată acreditarea deplină a securității îi poate fi acordată acreditarea temporară a securității pentru o activitate planificată privind securitatea euro cu privire la un element de securitate specific euro pentru o perioadă care nu poate să depășească un an. În cazul în care, în această perioadă, producătorul face o ofertă pentru o activitate privind securitatea euro sau este însărcinat cu o astfel de activitate, acreditarea temporară a securității ce i-a fost acordată poate fi prelungită până la adoptarea de către BCE a unei decizii referitoare la acordarea acreditării depline a securității.
   (2)   Unui producător îi poate fi acordată acreditarea temporară a securității pentru o activitate planificată privind securitatea euro cu privire la un element de securitate specific euro în următoarele condiții:

               (a)

               aranjamentele pentru asigurarea securității aplicate într-o anumită unitate de producție pentru activitatea planificată privind securitatea euro, cu excepția procedurilor de control al procesului și a celor referitoare la pistele de audit pentru producția, procesarea și depozitarea elementelor de securitate specifice euro pentru care acreditarea a fost solicitată, să fie conforme cu pasajele aplicabile din normele de securitate;

               (b)

               producătorul să poată demonstra că are capacitatea de a dezvolta și de a aplica proceduri de control al procesului și proceduri referitoare la pistele de audit precum cele prevăzute la litera (a), care vor fi conforme cu normele de securitate;

               (c)

               orice imprimerie implicată în activitatea planificată privind securitatea euro să fie situată fizic într-un stat membru; și

               (d)

               orice unitate de producție, alta decât o imprimerie, implicată în activitatea planificată privind securitatea euro să fie situată într-un stat membru sau într-un stat membru al Asociației Europene a Liberului Schimb.

         (3)   Un producător ce beneficiază de acreditarea temporară a securității pentru o activitate privind securitatea euro cu privire la un element de securitate specific euro poate primi specificații confidențiale cu privire la producția de bancnote euro și se poate pregăti pentru desfășurarea acelei activități privind securitatea euro.
   (4)   Un producător cu acreditare temporară a securității pentru o activitate privind securitatea euro cu privire la un element de securitate specific euro nu poate desfășura acea activitate privind securitatea euro sau orice altă activitate privind securitatea euro pentru care nu i-a fost acordată încă acreditarea securității și nu poate transfera sau atribui acreditarea sa temporară a securității unui terț (inclusiv oricare dintre filialele sale sau societățile asociate).
   (5)   Fără a aduce atingere termenului pentru expirarea acreditării temporare și a oricărei prelungiri a acesteia, astfel cum este prevăzută la articolul 4 alineatul (1), acreditarea temporară a securității expiră automat la data specificată de BCE în temeiul articolului 7 alineatul (1) litera (d), cu excepția cazului în care: (a) producătorului îi este acordată acreditarea deplină a securității pentru o activitate privind securitatea euro cu privire la elementul de securitate specific euro respectiv, înainte de acea dată, caz în care acreditarea temporară a securității este considerată că a expirat la data acordării unei astfel de acreditări depline a securității; sau (b) este revocată printr-o decizie adoptată în temeiul articolului 14.
   (6)   Acreditarea temporară a securității poate fi, de asemenea, afectată de o decizie adoptată în temeiul articolului 12 sau al articolului 15.
   SECȚIUNEA II
   PROCEDURA DE ACREDITARE A SECURITĂȚII
   Articolul 5
   Cererea de inițiere și desemnarea echipei de inspecție a securității
   (1)   Un producător care dorește să desfășoare o activitate privind securitatea euro cu privire la unul sau mai multe elemente de securitate specifice euro trebuie să se adreseze BCE cu o cerere scrisă pentru inițierea procedurii de acreditare a securității. Această cerere trebuie:

               (a)

               să specifice elementul (elementele) de securitate specific(e) euro, unitatea de producție și amplasamentul acesteia, precum și activitatea privind securitatea euro pentru care producătorul solicită acreditarea securității;

               (b)

               să furnizeze informații care să demonstreze că echipamentul său de producție are capacitatea de a produce elementul (elementele) de securitate specific(e) euro pentru care se solicită acreditarea;

               (c)

               să furnizeze informații cu privire la aranjamentele pentru asigurarea securității fizice în cadrul unității de producție;

               (d)

               să includă un angajament scris al producătorului că va respecta toate dispozițiile aplicabile ale prezentei decizii, astfel cum aceasta poate fi modificată ocazional, și o declarație că va păstra confidențialitatea asupra conținutului normelor de securitate;

               (e)

               în cazul în care producătorul intenționează să folosească o instalație de distrugere specializată, să includă informații cu privire la motivele pentru care acesta dorește să procedeze astfel, precum și informații privind aranjamentele referitoare la acea instalație. Producătorul trebuie să furnizeze, în special, informații cu privire la aranjamentele planificate pentru transportul elementelor de securitate specifice euro către și de la instalația de distrugere specializată, precum și cu privire la mijloacele planificate de monitorizare a distrugerii elementelor de securitate specifice euro într-o asemenea instalație; și

               (f)

               să prevadă clar dacă producătorul solicită acreditarea deplină sau temporară a securității pentru o activitate privind securitatea euro cu privire la un element de securitate specific euro.

         (2)   BCE verifică dacă cererea de inițiere îndeplinește cerințele prevăzute la alineatul (1) și îl înștiințează pe producător despre rezultatul acestei verificări în termen de 20 de zile lucrătoare BCE de la data primirii cererii de inițiere, în conformitate cu procedurile prevăzute la alineatele (3) și (4). Termenul poate fi prelungit de către BCE o singură dată, însă BCE trebuie să notifice în scris producătorului cu privire la aceasta. În timpul efectuării acestei verificări, BCE poate solicita producătorului informații suplimentare în legătură cu elementele enumerate la alineatul (1). În cazul în care solicită informații suplimentare, BCE îl înștiințează pe producător despre rezultatul verificării în termen de 20 de zile lucrătoare BCE de la data primirii informațiilor suplimentare.
   (3)   BCE respinge cererea de inițiere și îl înștiințează în scris pe producător despre decizia sa și despre motivele care au stat la baza acesteia, în termenele prevăzute la alineatul (2), în cazul în care:

               (a)

               producătorul nu furnizează informațiile sau angajamentul scris solicitate în temeiul alineatului (1);

               (b)

               producătorul nu furnizează informațiile suplimentare solicitate de BCE în temeiul alineatului (2);

               (c)

               acreditarea securității acordată producătorului a fost revocată, iar perioada de interdicție pentru depunerea unei noi cereri prevăzută în decizia de revocare nu a expirat; sau

               (d)

               amplasamentul oricăror imprimerii implicate, respectiv al unității de producție, nu îndeplinește cerințele prevăzute la articolul 3 alineatul (2) literele (b) și (c), în cazul în care se solicită acreditarea deplină a securității, sau la articolul 4 alineatul (2) literele (c) și (d), în cazul în care se solicită acreditarea temporară a securității.

         (4)   Dacă producătorul îndeplinește cerințele prevăzute la alineatul (1) și transmite orice informație suplimentară solicitată în temeiul alineatului (2), BCE notifică producătorului data inspecției inițiale a securității, în termenele prevăzute la alineatul (2). În același timp, BCE furnizează producătorului:

               (a)

               o listă confidențială a tuturor elementelor de securitate specifice euro, această listă făcând parte din normele de securitate; și

               (b)

               o copie a acelor pasaje din normele de securitate care se referă la producția, procesarea (inclusiv distrugerea) și depozitarea elementelor de securitate specifice euro cu privire la care producătorul solicită acreditarea securității. Orice actualizări ale acestor norme care sunt emise pe parcursul procedurii de acreditare a securității sunt furnizate producătorului de către BCE.

         (5)   BCE desemnează o echipă de inspecție a securității compusă din experți care provin de la BCE și BCN. Desemnarea acestora trebuie să respecte principiul evitării conflictelor de interese. În cazul în care un conflict de interese intervine după desemnare, BCE înlocuiește imediat membrul în cauză cu un expert care nu se află în situația de conflict de interese.
   Articolul 6
   Inspecția inițială a securității
   (1)   Inspecția inițială a securității începe cel mai târziu la 20 de zile lucrătoare BCE de la data la care producătorul primește din partea BCE notificarea menționată la articolul 5 alineatul (4). Atunci când un producător solicită acreditarea deplină a securității, pe parcursul desfășurării inspecției inițiale a securității echipa de inspecție a securității inspectează aranjamentele pentru activitatea planificată privind securitatea euro, vizitează unitatea de producție cu privire la care producătorul a solicitat acreditarea deplină a securității și, de asemenea, evaluează orice aranjamente cu privire la o instalație de distrugere specializată.
   (2)   Echipa de inspecție a securității evaluează dacă aranjamentele pentru asigurarea securității aplicate de producător sau pe care acesta intenționează să le aplice în legătură cu toate aspectele activității privind securitatea euro sunt conforme cu pasajele aplicabile din normele de securitate. În cazul în care producătorul își propune să aplice anumite aranjamente pentru asigurarea securității sau să aducă îmbunătățiri în privința securității în vederea asigurării conformității cu pasajele aplicabile din normele de securitate, acreditarea deplină a securității nu este acordată până în momentul în care aceste aranjamente sau îmbunătățiri nu sunt puse în aplicare. Înainte ca raportul menționat la alineatul (5) să fie transmis producătorului, echipa de inspecție a securității poate efectua o inspecție suplimentară pentru a verifica dacă aceste aranjamente sau îmbunătățiri propuse sunt conforme cu normele de securitate.
   (3)   În cazul în care un producător solicită numai acreditarea temporară a securității, echipa de inspecție a securității vizitează unitatea de producție cu privire la care producătorul a solicitat acreditarea temporară a securității și evaluează dacă aranjamentele pentru asigurarea securității pe care producătorul le aplică, cu excepția procedurilor de control al procesului și a celor referitoare la pistele de audit pentru producția, procesarea și depozitarea elementelor de securitate specifice euro pentru care acreditarea temporară a securității a fost solicitată, sunt conforme cu pasajele aplicabile din normele de securitate. Echipa de inspecție a securității evaluează, de asemenea, dacă producătorul demonstrează faptul că are capacitatea de a dezvolta și aplica astfel de proceduri de control al procesului și referitoare la pistele de audit, care să fie conforme cu normele de securitate.
   (4)   La finalizarea inspecției inițiale a securității (sau, după caz, a inspecției suplimentare a securității) și înainte de a părăsi unitatea de producție, echipa de inspecție a securității prezintă producătorului, verbal și informal, o sinteză preliminară a constatărilor sale concrete. În cazul în care echipa de inspecție a securității constată că există abateri de la normele de securitate, în termen de 10 zile lucrătoare BCE de la data finalizării inspecției inițiale a securității (sau, după caz, a inspecției suplimentare a securității), BCE trimite producătorului o scrisoare în care indică aceste abateri. Producătorul are la dispoziție 10 zile lucrătoare BCE de la primirea scrisorii pentru a comunica în scris BCE comentariile sale cu privire la conținutul scrisorii, precum și cu privire la orice alte aranjamente pentru asigurarea securității sau a îmbunătățiri în privința securității propuse de producător.
   (5)   Echipa de inspecție a securității își prezintă concluziile într-un proiect de raport, luând în considerare orice comentarii primite de la producător în temeiul alineatului (4). Acest proiect de raport conține, în special, detalii cu privire la:

               (a)

               aranjamentele pentru asigurarea securității aplicate în unitatea de producție, care respectă normele de securitate;

               (b)

               orice situații de nerespectare a normelor de securitate aplicabile pe care echipa le-a identificat;

               (c)

               orice acțiune întreprinsă de producător pe parcursul inspecției;

               (d)

               orice aranjament pentru asigurarea securității sau îmbunătățire în privința securității propusă de producător și, în cazul în care se desfășoară o inspecție suplimentară a securității, evaluarea de către echipa de inspecție a securității cu privire la faptul dacă aceste aranjamente sau îmbunătățiri au fost întreprinse; și

               (e)

               evaluarea efectuată de echipa de inspecție a securității cu privire la faptul dacă acreditarea deplină sau temporară a securității ar trebui acordată în conformitate cu cerințele prevăzute la articolele 3 și 4.

         (6)   Acest proiect de raport este transmis producătorului în termen de 30 de zile lucrătoare BCE de la data finalizării inspecției inițiale a securității (sau, după caz, a inspecției suplimentare a securității). Producătorul are la dispoziție 30 de zile lucrătoare BCE de la primirea proiectului de raport pentru a transmite comentariile sale cu privire la acesta. BCE finalizează proiectul de raport înainte de a lua o decizie în temeiul articolului 7, ținând seama de comentariile producătorului.
   Articolul 7
   Decizia de acreditare a securității
   (1)   BCE notifică producătorului în scris decizia sa cu privire la solicitarea de acreditare a securității, în termen de 30 de zile lucrătoare BCE de la primirea comentariilor producătorului cu privire la proiectul de raport sau de la expirarea termenului pentru transmiterea unor astfel de comentarii, în temeiul articolului 6 alineatul (6). Această decizie trebuie să indice clar:

               (a)

               motivele care au stat la baza deciziei;

               (b)

               producătorul;

               (c)

               activitatea privind securitatea euro desfășurată la unitatea de producție pentru care se acordă acreditarea securității;

               (d)

               dacă se acordă acreditarea deplină sau temporară a securității și, în cazul acreditării temporare a securității, data expirării acesteia;

               (e)

               aranjamentele pentru distrugerea într-o instalație specializată, în cazul în care se preconizează că o astfel de distrugere poate avea loc;

               (f)

               elementele de securitate specifice euro pentru care se acordă acreditarea securității; și

               (g)

               orice condiții specifice cu privire la elementele prevăzute la literele (a)-(f).

         Decizia se întemeiază pe informațiile cuprinse în raportul final prevăzut la articolul 6 alineatul (6), care se atașează deciziei. Decizia de acordare a acreditării securității include, de asemenea, o copie a pasajului din normele de securitate care se referă la transportul elementelor de securitate specifice euro pentru care este acordată acreditarea securității.
   (2)   În cazul în care cererea de acordare a acreditării securității este respinsă sau în cazul în care producătorul solicită acreditarea deplină a securității și îi este acordată numai acreditarea temporară a securității, producătorul poate iniția procedura de revizuire prevăzută la articolul 17.
   SECȚIUNEA III
   OBLIGAȚII CONTINUE
   Articolul 8
   Obligațiile continue ale producătorilor acreditați și ale BCE
   (1)   Un producător acreditat înștiințează BCE în scris și fără întârziere excesivă despre:

               (a)

               deschiderea oricăror proceduri de lichidare sau reorganizare a producătorului sau a oricăror proceduri similare;

               (b)

               desemnarea unui lichidator, judecător sindic, administrator sau a oricărei persoane cu funcție echivalentă, în privința producătorului;

               (c)

               orice intenție de a subcontracta sau de a implica terți în activitățile privind securitatea euro pentru care producătorul beneficiază de acreditarea securității;

               (d)

               orice schimbare efectuată după acordarea acreditării securității și care afectează sau poate afecta aranjamentele pentru asigurarea securității acoperite prin acreditarea securității; sau

               (e)

               orice modificare a controlului asupra producătorului acreditat ca urmare a unei modificări aduse structurii acționariatului/asociaților sau prin orice alte mijloace.

         (2)   BCE informează producătorii acreditați cu privire la orice actualizări ale normelor de securitate care se referă la activitatea privind securitatea euro pentru care au primit acreditarea securității.
   SECȚIUNEA IV
   INSPECȚII PRIVIND VERIFICAREA SECURITĂȚII
   Articolul 9
   Procedura cu privire la inspecțiile privind verificarea securității
   (1)   După acordarea acreditării depline sau temporare a securității unui producător, BCE efectuează inspecții privind verificarea securității la unitățile de producție acreditate.
   (2)   Astfel de inspecții privind verificarea securității pot fi efectuate cu sau fără notificare prealabilă. Acestea se desfășoară în zilele lucrătoare între 8:00 și 18:00 ora locală, cu excepția cazului în care a fost convenit cu producătorul un alt interval orar. În cazul inspecțiilor cu notificare prealabilă, BCE înștiințează producătorul despre planificarea inspecției și îi transmite acestuia un chestionar preliminar cu cel puțin 30 de zile lucrătoare BCE înaintea inspecției. Producătorul trebuie să completeze și să returneze acest chestionar la BCE, cu cel puțin 10 zile lucrătoare BCE înaintea inspecției.
   (3)   Articolul 6 alineatele (2)-(4) și articolul 6 alineatul (5), cu excepția literei (e), se aplică mutatis mutandis în cazul unor astfel de inspecții privind verificarea securității. În plus, raportul echipei de inspecție a securității conține detalii cu privire la evaluarea efectuată de echipa de inspecție a securității cu privire la faptul dacă ar trebui să se aplice în continuare acreditarea deplină sau temporară a securității care a fost acordată sau dacă BCE ar trebui să adopte una dintre deciziile prevăzute la articolele 12-14. În cazul în care echipa de inspecție a securității consideră necesară aplicarea articolului 15, raportul său, precum și scrisoarea din partea BCE prevăzută la articolul 6 alineatul (4) menționează motivele pentru aceasta. Propunerile echipei de inspecție a securității în legătură cu astfel de măsuri sunt proporționale cu gravitatea situației de nerespectare a normelor de securitate aplicabile.
   (4)   Un proiect de raport este transmis producătorului în termen de 30 de zile lucrătoare BCE de la data finalizării inspecției privind verificarea securității. Producătorul are la dispoziție 15 zile lucrătoare BCE de la primirea proiectului de raport pentru a transmite comentariile sale cu privire la acesta. BCE finalizează raportul înainte de a informa producătorul cu privire la rezultatul inspecției privind verificarea securității în temeiul articolului 10, ținând seama de comentariile producătorului.
   Articolul 10
   Rezultatul inspecțiilor privind verificarea securității
   (1)   În cazul în care raportul prevăzut la articolul 9 concluzionează că nu s-au identificat situații de nerespectare a normelor de securitate aplicabile, echipa de inspecție a securității îl înștiințează pe producător cu privire la rezultatul pozitiv al inspecției privind verificarea securității.
   (2)   În situația în care raportul prevăzut la articolul 9 identifică o situație de nerespectare a normelor de securitate aplicabile pe care echipa de inspecție a securității o consideră a nu reprezenta o amenințare imediată și gravă cu privire la integritatea bancnotelor euro și a elementelor componente ale acestora, atunci acreditarea deplină sau temporară a securității acordată producătorului nu este afectată.
   (3)   În situația prevăzută la alineatul (2), echipa de inspecție a securității îl înștiințează pe producător:

               (a)

               despre situația de nerespectare a normelor de securitate aplicabile;

               (b)

               despre faptul că, pentru moment, BCE nu intenționează să adopte vreuna dintre deciziile prevăzute la articolele 12-15; și

               (c)

               despre faptul că trebuie să remedieze situația de nerespectare a normelor de securitate aplicabile într-un termen proporțional cu gravitatea situației de nerespectare a normelor de securitate aplicabile.

         (4)   În cazul în care raportul prevăzut la articolul 9 identifică o situație de nerespectare a normelor de securitate aplicabile care impune ca BCE să ia una dintre deciziile prevăzute la articolele 12-15, BCE adoptă acea decizie în conformitate cu procedura și în termenul prevăzute la articolul 11.
   (5)   În ceea ce privește situațiile prevăzute la alineatele (1)-(3), termenul în care echipa de inspecție a securității trebuie să îl înștiințeze în scris pe producător cu privire la rezultatul inspecției privind verificarea securității este de 20 de zile lucrătoare BCE de la primirea comentariilor producătorului cu privire la proiectul de raport menționat la articolul 9 alineatul (4) sau de la expirarea termenului pentru transmiterea unor astfel de comentarii în temeiul alineatului respectiv. Echipa de inspecție a securității atașează, la comunicarea adresată producătorului, versiunea finală a raportului.
   SECȚIUNEA V
   CONSECINȚELE NERESPECTĂRII NORMELOR DE SECURITATE APLICABILE
   Articolul 11
   Procedura de luare a deciziilor
   (1)   Pentru luarea oricăreia dintre deciziile prevăzute la articolele 12-15, BCE:

               (a)

               evaluează situația de nerespectare a normelor de securitate aplicabile, ținând seama de raportul final prevăzut la articolul 9 alineatul (4); și

               (b)

               îl înștiințează în scris pe producător despre decizia luată, în termen de 30 de zile lucrătoare BCE de la primirea comentariilor producătorului cu privire la proiectul de raport prevăzut la articolul 9 alineatul (4), menționând:

                           (i)

                           situația de nerespectare a normelor de securitate aplicabile;

                           (ii)

                           unitatea de producție, elementul de securitate specific euro și activitatea la care se referă decizia;

                           (iii)

                           data de la care decizia produce efecte; și

                           (iv)

                           motivele care au stat la baza deciziei.

         (2)   În toate cazurile în care BCE ia o decizie în temeiul articolelor 13-15, decizia este proporțională cu gravitatea situației de nerespectare a normelor de securitate aplicabile. BCE poate înștiința BCN și pe toți producătorii acreditați despre decizia adoptată, domeniul de aplicare și durata acesteia și, în acest caz, BCE menționează faptul că BCN vor fi notificate în cazul în care intervin modificări ulterioare ale statutului producătorului.
   Articolul 12
   Decizia de avertisment
   (1)   În cazul în care: (a) raportul final prevăzut la articolul 9 alineatul (4) identifică cel puțin o situație de nerespectare a normelor de securitate aplicabile de tipul celei descrise la articolul 10 alineatul (2); și (b) acest tip de nerespectare a normelor de securitate aplicabile a mai fost identificat în două rânduri în cursul ultimelor trei inspecții ale securității efectuate la acea unitate de producție (indiferent dacă aceste situații se raportează la aceeași prevedere din normele de securitate), BCE emite o decizie de avertisment a producătorului.
   (2)   Avertismentul scris emis în temeiul alineatului (1) menționează că, în cazul în care se constată o situație ulterioară de nerespectare a normelor de securitate aplicabile de tipul celei menționate la articolul 10 alineatul (2) (indiferent dacă se raportează la aceeași prevedere din normele de securitate la care se raportează oricare dintre situațiile anterioare de nerespectare a normelor de securitate aplicabile), BCE va adopta o decizie în temeiul articolului 14.
   Articolul 13
   Suspendarea acreditării depline a securității cu privire la noi comenzi
   În cazul în care raportul final prevăzut la articolul 9 alineatul (4) identifică o situație de nerespectare a normelor de securitate aplicabile pe care echipa de inspecție a securității a considerat-o a reprezenta o amenințare imediată și gravă cu privire la securitatea bancnotelor euro și a elementelor componente ale acestora, însă producătorul a reușit să demonstreze în cursul inspecției securității că nu au avut loc pierderi, furturi sau publicări ale elementelor de securitate specifice euro, BCE adoptă o decizie în care:

               (a)

               stabilește un termen rezonabil pentru remedierea situației de nerespectare a normelor de securitate aplicabile de către producător;

               (b)

               suspendă acreditarea deplină a securității acordată producătorului în ceea ce privește capacitatea acestuia de a accepta noi comenzi pentru elementul de securitate specific euro în cauză (inclusiv participarea la licitații referitoare la acel element de securitate specific euro) până la expirarea termenului de la litera (a); și

               (c)

               specifică faptul că acreditarea deplină a securității acordată producătorului va fi automat revocată la expirarea termenului de la litera (a), cu excepția cazului în care producătorul demonstrează BCE, înainte de expirarea termenului, faptul că situația de nerespectare a normelor de securitate aplicabile a fost remediată.

         Articolul 14
   Revocarea acreditării depline sau temporare a securității
   (1)   BCE adoptă o decizie de revocare a acreditării depline a securității acordate unui producător în următoarele situații:

               (a)

               în cazul în care raportul final prevăzut la articolul 9 alineatul (4) identifică o situație de nerespectare a normelor de securitate aplicabile:

                           (i)

                           care este considerată a reprezenta o amenințare imediată și gravă în privința securității bancnotelor euro sau a elementelor componente ale acestora, iar producătorul nu a reușit să demonstreze, pe parcursul desfășurării inspecției privind verificarea securității, că nu au avut loc pierderi, furturi sau publicări ale elementelor de securitate specifice euro;

                           (ii)

                           care indică echipei de inspecție a securității faptul că o situație de nerespectare a normelor de securitate aplicabile care a condus la adoptarea de către BCE a unei decizii în temeiul articolului 13 nu a fost remediată în termenul stabilit de acea decizie a BCE; sau

                           (iii)

                           care este de același tip cu o situație de nerespectare a normelor de securitate aplicabile cu privire la care a fost emis deja un avertisment în temeiul articolului 12; sau

               (b)

               în cazul în care:

                           (i)

                           un producător refuză să permită echipei de inspecție a securității accesul imediat la o unitate de producție;

                           (ii)

                           există o încălcare a articolului 3 alineatele (1), (5) sau (6); sau

                           (iii)

                           pentru orice alt motiv, este rezonabil pentru BCE să considere că prin comportamentul său producătorul ar putea pune în pericol integritatea bancnotelor euro ca mijloc de plată.

         (2)   BCE adoptă o decizie de revocare a acreditării temporare a securității acordate unui producător în cazul în care:

               (i)

               există o încălcare a articolului 4 alineatul (4); sau

               (ii)

               pentru orice alt motiv, este rezonabil pentru BCE să considere că prin comportamentul său producătorul ar putea pune în pericol integritatea bancnotelor euro ca mijloc de plată.

         (3)   În decizia sa de revocare, BCE specifică data de la care producătorul poate solicita din nou acreditarea deplină sau temporară a securității, în temeiul articolului 5.
   (4)   În cazul în care posesia de către producător a unor elemente de securitate specifice euro după revocare ar putea pune în pericol integritatea bancnotelor euro ca mijloc de plată, BCE poate solicita producătorului să ia măsuri, precum livrarea la BCE sau la o BCN a elementelor de securitate specifice euro stabilite sau distrugerea acestora, pentru a asigura faptul că producătorul nu posedă astfel de elemente de securitate specifice euro după ce revocarea intră în vigoare.
   Articolul 15
   Procedura de suspendare a activității privind securitatea euro în circumstanțe excepționale
   (1)   În circumstanțe excepționale, în cazul în care echipa de inspecție a securității identifică o situație de nerespectare a normelor de securitate aplicabile pe care o consideră a fi atât de gravă încât integritatea bancnotelor euro ca mijloc de plată ar putea fi pusă în pericol dacă nu se acționează imediat, echipa de inspecție a securității poate suspenda cu efect imediat activitatea privind securitatea euro în cauză. Orice astfel de suspendare este proporțională cu gravitatea situației de nerespectare a normelor de securitate aplicabile. Echipa de inspecție a securității poate solicita producătorului acreditat, de asemenea, să ia măsurile prevăzute la articolul 14 alineatul (4) pentru a se asigura că acesta nu posedă elementele de securitate specifice euro stabilite, pe durata perioadei de suspendare. Producătorul acreditat furnizează echipei de inspecție a securității informații referitoare la orice alt producător care, în calitate de client sau de furnizor, poate fi indirect afectat de suspendare.
   (2)   În cel mai scurt timp posibil după suspendarea aplicată în temeiul alineatului (1), BCE evaluează măsura și adoptă una dintre deciziile prevăzute la articolele 12-14 sau decide ridicarea suspendării. BCE adoptă această decizie în conformitate cu procedura prevăzută la articolul 11.
   Articolul 16
   Registrul BCE de acreditare a securității
   (1)   BCE păstrează un registru al acreditărilor securității. Registrul:

               (a)

               enumeră producătorii cărora le-a fost acordată acreditarea deplină sau temporară a securității și unitățile de producție aferente;

               (b)

               indică, pentru fiecare unitate de producție în parte, activitatea privind securitatea euro și elementele de securitate specifice euro pentru care a fost acordată acreditarea deplină sau temporară a securității;

               (c)

               indică orice condiții specifice în temeiul articolului 7 alineatul (1) litera (g); și

               (d)

               înregistrează expirarea oricărei acreditări temporare a securității.

         (2)   BCE pune informațiile din registru la dispoziția tuturor BCN și a altor producători acreditați.
   (3)   În cazul în care adoptă o decizie în temeiul articolului 13, BCE înregistrează durata măsurii și toate modificările de statut în privința numelui producătorului, a unității de producție afectată și a elementului de securitate specific euro și/sau a activității privind securitatea euro respectivă.
   (4)   În cazul în care adoptă o decizie în temeiul articolului 14, BCE îndepărtează din registru numele producătorului, unitatea de producție, elementul de securitate specific euro și activitatea privind securitatea euro.
   (5)   În cazul în care activitatea privind securitatea euro este suspendată în circumstanțe excepționale, în temeiul articolului 15, BCE informează orice terți producători potențial afectați menționați la articolul 15 alineatul (1) cu privire la suspendare și la faptul că informații ulterioare referitoare la statutul producătorului acreditat suspendat vor fi furnizate după ce BCE a evaluat suspendarea și a luat o decizie în temeiul articolului 15 alineatul (2).
   SECȚIUNEA VI
   DISPOZIȚII FINALE
   Articolul 17
   Procedura de revizuire
   (1)   În cazul în care BCE a adoptat o decizie:

               (i)

               de respingere a cererii de inițiere a procedurii de acreditare a securității;

               (ii)

               de refuz al acordării acreditării depline sau temporare a securității;

               (iii)

               de acordare a acreditării temporare a securității ca urmare a unei cereri de acordare a acreditării depline a securității; sau

               (iv)

               în temeiul articolelor 12-15,

         producătorul poate transmite Consiliului guvernatorilor o cerere scrisă pentru revizuirea deciziei, în termen de 30 de zile lucrătoare BCE de la notificarea unei astfel de decizii. Producătorul include motivele sale pentru o asemenea cerere și toate informațiile justificative.
   (2)   În cazul în care producătorul solicită explicit acest lucru în cererea sa de revizuire, menționând motivele pentru aceasta, Consiliul guvernatorilor poate suspenda aplicarea deciziei aflate în curs de revizuire.
   (3)   Consiliul guvernatorilor revizuiește decizia din perspectiva cererii producătorului și îi comunică acestuia în scris decizia sa, menționând motivele care au stat la baza acesteia, în termen de două luni de la primirea cererii.
   (4)   Aplicarea alineatelor (1)-(3) nu aduce atingere niciunuia dintre drepturile prevăzute la articolele 230 și 232 din tratat.
   Articolul 18
   Modificare subsecventă
   Articolul 7 alineatul (1) litera (c) din Orientarea BCE/2004/18 se înlocuiește cu următorul text:

               „(c)

               imprimeriilor le-a fost acordată acreditarea deplină sau temporară a securității de către BCE în temeiul Deciziei BCE/2008/3 din 15 mai 2008 privind procedurile de acreditare a securității pentru producătorii elementelor de securitate specifice euro pentru bancnotele euro și le-a fost confirmată eligibilitatea de către Consiliul guvernatorilor, hotărând pe baza evaluării efectuate de Comitetul executiv cu privire la respectarea de către acestea:

                           (i)

                           a EBQR stabilite într-un document distinct de către Comitetul executiv, ținând seama de avizul Comitetului pentru bancnote;

                           (ii)

                           a cerințelor privind sănătatea și siguranța, stabilite într-un document distinct de către Comitetul executiv, ținând seama de avizul Comitetului pentru bancnote; și

                           (iii)

                           a cerințelor privind producția ecologică de bancnote euro, stabilite într-un document distinct de către Comitetul executiv, ținând seama de avizul Comitetului pentru bancnote;”.

         Articolul 19
   Intrarea în vigoare
   Prezenta decizie intră în vigoare la 2 iunie 2008.

      Adoptată la Frankfurt pe Main, 15 mai 2008.

            Președintele BCE

         Jean-Claude TRICHET

      (1)  JO L 320, 21.10.2004, p. 21.